**PROJEKTOVÝ ZÁMER OBČIANSKEHO ZDRUŽENIA KoZa v HÁJI**

**KOMUNITNÁ ZÁHRADA v STAROM HÁJI**

1. **ŽIADATEĽ**

|  |  |
| --- | --- |
| **Meno** | KoZa v Háji |
| **Štatút** | Občianske združenie |
| **Adresa** | Hrobákova 1638/13, 851 02 Bratislava |
| **IČO** | 51641721 |
| **Štatutár** | Branislav Vöröš |

**II. VZ´ŤAH SO SAMOSPRÁVOU**

|  |  |
| --- | --- |
| **MČ Petržalka** | Pozemok [parcely č. 982](https://zbgis.skgeodesy.sk/mkzbgis/sk/kataster?bm=zbgis&z=17&c=17.11667,48.11640&dt=owners&it=point#/detail/kataster/parcela-c/804959/982?zoom=false) vo vlastníctve Hl. mesta SR BA a v správe MČ Petržalka – podáva sa žiadosť o zverenie do prenájmu občianskemu združeniu Koza v Háji (ďalej len OZ KoZa v Háji) za účelom zriadenia a prevádzkovania komunitnej záhrady na 15 rokov s možnosťou predĺženia. |
| **Hlavné mesto SR Bratislava** | Pozemok [parcely č. 971](https://zbgis.skgeodesy.sk/mkzbgis/sk/kataster?bm=zbgis&z=19&c=17.11798,48.11598&dt=owners#/detail/kataster/parcela-c/804959/971?zoom=false)vo vlastníctve a  správe Hl. mesta SR BA – podá sa žiadosť o zverenie do prenájmu OZ KoZa v Háji za účelom zriadenia a prevádzkovania komunitnej záhrady na 15 rokov s možnosťou predĺženia. |

**III. PROJEKT**

|  |  |
| --- | --- |
| **Predmet projektu** | Realizácia sídliskovej komunitnej záhrady na nevyužívanej ploche bývalého detského ihriska v petržalskom vnútrobloku. |
| **Vizualizácia** | <https://www.youtube.com/watch?v=00ojIs0BqEo> |
| **Realizačný tím** | Členovia OZ Koza v Háji |
| **Miesto realizácie** | Vnútroblok na Hrobákovej ulici – pozemok so šiestimi nepoužívanými pieskoviskami, betónovou plochou a bezprostrednou trávnatou plochou:  časť [parcely č. 971](https://zbgis.skgeodesy.sk/mkzbgis/sk/kataster?bm=zbgis&z=19&c=17.11798,48.11598&dt=owners#/detail/kataster/parcela-c/804959/971?zoom=false), na ktorej sa nachádza 6 pieskovísk s betónovou plochou, bezprostrednou trávnatou plochou a vydláždeným chodníkom a časť [parcely č. 982](https://zbgis.skgeodesy.sk/mkzbgis/sk/kataster?bm=zbgis&z=17&c=17.11667,48.11640&dt=owners&it=point#/detail/kataster/parcela-c/804959/982?zoom=false) s trávnatou plochou lemujúca parcelu č.971.  *(viď príloha č. 3 – lokalizácia na katastrálnej mape)* |
| **Východisková situácia/Zdôvodnenie potrebnosti projektu** | Viacerí obyvatelia z bytových domov na Hrobákovej ulici zhodne vyjadrili túžbu po sídliskovej záhradke s kompostoviskom, kde by sa mohli realizovať a schádzať s rodinami a susedmi. Potreba komunity a záujem pestovať plodiny, ktoré sa nedajú vypestovať v panelákových bytoch či na balkónoch, ako aj záujem o kompostovanie bio odpadu, čo tvorí väčšinu odpadu domácností, vyústilo do zadefinovania riešenia v podobe komunitnej záhrady aj na podnet pracovníčok MČ Petržalka. Za týmto účelom bol vytipovaný konkrétny pozemok v exteriéri promenády na Hrobákovej ulici. Ide o aktívne nevyužívanú plochu schátraného ihriska so šiestimi pieskoviskami, ktoré zarastá divými travinami a krovinatými porastmi. Miesto sa nachádza bezprostredne vedľa bytového domu Hrobákova 13 a je súčasťou hlavnej pešej promenády spájajúcej autobusovú zastávku a základnú a strednú školu na Dudovej ulici, vďaka čomu má postupná realizácia záhrady aj väčšiu šancu prebúdzať záujem detí, študentov i širšej spoločnosti o komunitné spolunažívanie |
| **Ciele** | * Hlavným cieľom projektu je revitalizácia nevyužívaného priestoru schátraných pieskovísk v dynamickom priestore Hrobákovej ulice a vybudovanie fungujúcej komunitnej záhrady, t.j. priestoru na pestovanie rôznych druhov rastlín okrasných (kríky, okrasné byliny, trávnaté plochy) aj úžitkových (zelenina, ovocie, bylinky) využívajúc prvky permakultúry, s možnosťou kompostovania bioodpadu aj z domácností a zároveň vytvorenie komunitného priestoru na utužovanie viacgeneračných susedských vzťahov. * Záhrada má poskytovať jej užívateľom priestor na výsadbu, kultivovanie, pestovanie plodín, ktoré nie je možné realizovať na balkónoch panelákových bytov a možnosť kompostovať aj domáci bioodpad. * Popri sebarealizácii na záhrade má obyvateľom umožniť stretávanie. výmenu skúseností a utužiť tak vzťahy medzi obyvateľmi, od najmenších detí po dôchodcov, vďaka čomu by pre nich spoločenský život mohol získať celkom nový, hlbší význam. * Sekundárnym cieľom je vytvoriť pilotný projekt sídliskovej komunitnej záhrady v réžii obyvateľov a inšpirovať, zdieľať know-how a skúsenosti s ďalšími potenciálnymi petržalskými, prípadne bratislavskými komunitami osobne a cez blog. * Projekt nemá za cieľ ostať exkluzívny pre vybranú skupinu obyvateľov, aj keď v počiatočnom štádiu sa z praktických dôvodov takým javiť bude. Úspešne zrealizovaná záhradka by mala vyvolať zvedavosť, prelomiť komunikačné bariéry a inšpirovať ľudí z okolia k vytvoreniu podobných záhrad. |
| **Cieľová skupina** | V prvotnej fáze bude priestor využívaný prevažne komunitou priamo zaangažovaných ľudí z Hrobákovej ulice a okolia, no konečným zámerom je jeho sprístupnenie **všetkým obyvateľom z okolia**, tak aby mohol slúžiť nielen na aktívny a pasívny oddych, ale aj na vzdelávanie a inšpiráciu. |
| **Prínosy projektu (pre cieľovú skupinu)** | * Komunitná záhrada poskytne obyvateľom možnosť pestovať vlastné potraviny a kompostovať (žiť ekologickejšie) a vytvorením komunitnej atmosféry a vzťahov odbúra anonymitu sídliska – čím vyváži aj niektoré dôvody, prečo mnohých láka predstava rodinného domu. Pri budovaní a starostlivosti o záhradu sa obyvatelia vrátane detí nevyhnutie podučia novým technickým zručnostiam a získajú nové poznatky nielen z oblasti záhradkárčenia a ovocinárstva, ale aj zo spojenia s prírodou, ročným cyklom a zodpovednejším životným štýlom. * Zrevitalizovaním schátraného zákutia sa zvýši bezpečnosť v okolí obývaných panelákov a skrášli bezprostredné okolie frekventovanej promenády Hrobákovej. Vytvorením komunity sa prehĺbi aj vzťah obyvateľov k sebe navzájom a okoliu, podporí sa zmysel pre zodpovednosť za vzťahy, dianie v okolí ako aj za jeho vzhľad. * Projekt tejto komunitnej záhrady by časom mohol slúžiť ako funkčný model dynamického symbiotického ľudsko-rastlinného systému, ktorého varianty by bolo možné realizovať nielen na ďalších nevyužitých plochách v rámci sídliska, ale aj na početných nevyužitých verejných priestoroch na území Petržalky, ktoré často viac než verejnému prospechu, slúžia vizuálnemu smogu, resp. nemajú žiaden účel. |
| **Hlavné aktivity** | * Príprava a vybudovanie komunitnej záhrady (vyčistenie pieskovísk, navezenie hliny a vytvorenie záhonov a bylinkovej špirály, zavedenie vody, výsadba zelene, zabezpečenie kompostovania a jeho údržba, vytvorenie oddychovej zóny osadením lavičiek a pergoly), * Starostlivosť o záhony, kompostovisko, trávnatú plochu a stromy v primárnej réžii prihlásených rodín, podľa prejaveného záujmu aj s dobrovoľníkmi z okolia, * Užívanie komunitnej záhrady podľa prevádzkového poriadku, * Organizovanie dobrovoľníckych brigád a komunitných aktivít v priestoroch komunitnej záhrady za cieľom rozvoja susedských a medzigeneračných vzťahov (napr. upratovacie brigády, kosenie, postupne aj sezónne „slávnosti“ nadväzujúce na ročné obdobia a tradície, susedská burza a pod.) * Neformálne tematické stretnutia („akcie“) ponúkajúce zážitkové formy environmentálnej výchovy a vzdelávania (napr. stavba pareniska, kompostovací deň, a pod.) |
| **Podrobný popis projektu** | **Záhrada**  V záhrade sa budú uplatňovať princípy ekologického pestovania. Na zabezpečenie dostatočného množstva kvalitnej pôdy sa využijú vyvýšené záhony, parenisko, bylinková špirála a v centre záhrady sa rozšíri výsadbová plocha o rastliny pestované v tzv. svahových tvárniciach V záhonoch (vyvýšené záhony, bylinková špirála, parenisko) sa budú vytvárať zmiešané kultúry z dôvodu účinnej ochrany plodín a tiež z dôvodu prevencie pred škodlivým hmyzom. Značnú časť pozemku záhrady tvorí trávnatá plocha, ktorá sa plánuje zachovať, a o ktorú sa budú starať členovia OZ, resp. dobrovoľníci.  **Záhrada – detailné členenie a prvky**  V centre záhrady sa nachádza 6 betónových boxov (bývalé pieskoviská, štrkoviská). Plocha medzi betónovými boxmi je pokrytá asfaltovým povrchom. Toto členenie chceme zachovať s tým, že 3 betónové boxy v časti bližšej k obytnému domu chceme rozčleniť na 12 štvorcových vyvýšených záhonov (4 záhony v jednom boxe). Vyvýšené záhony budú mať drevenú konštrukciu a výšku cca 50cm. Budú naplnené zeminou a využité na pestovanie zeleniny a byliniek.  Betónové boxy v časti odľahlej od obytnému domu bližšie k asfaltovým plochám bývalých volejbalových ihrísk sa využijú ako parenisko, v strednom boxe bude umiestnená tzv. bylinková špirála a jeden box sa zatiaľ vyčlení pre kríkovú výsadbu (ovocné kríky) a okrasné rastliny.  Na trávnatej ploche okolo betónových boxov sa zachovajú existujúce stromy a kry a doplní ich jeden ovocný *strom (na parcele v správe Hl,mesta SR)* a niekoľko ovocných kríkov (ríbezle, maliny, kanadské čučoriedky, černice).  **Kompostovisko**  Komunitná záhrada sa bude realizovať formou prírodnej záhrady teda tak, aby sa čo najviac podporilo pôsobenie prírodných regulačných mechanizmov, vyvarovalo sa používanie priemyselných hnojív. Tie sa nahradia vyzretým, dobre ošetrovaným kompostom, zeleným hnojením a ďalšími postupmi charakteristickými pre permakultúrne pestovanie. Z tohto dôvodu bude súčasťou záhrady aj kompostovisko pozostávajúce z dvoch uzavretých kompostérov o objeme 900-1000 litrov, umiestnených v zatienenej časti pozemku pod stromami. Zároveň sa tým umožní domácnostiam užívateľov kompostovať ich kuchynský bio odpad.  **Komunálny odpad** vyprodukovaný v priestoroch záhrady bude v réžii každého návštevníka. Ambíciou osvety užívateľov záhrady bude minimalizovať odpad, t.j. neprodukovať odpad.  **Voda**  Voda na zavlažovanie záhrady bude k dispozícii v dvoch jednokubíkových bareloch umiestnených v priestoroch záhrady. Voda sa do nich bude ťahať zo susedného bytového domu Hrobákova 13 na základe dohody a bude podľa meračov účtovaná OZ KoZa v Háji.  **Technická miestnosť**  Primárne na účely uskladnenia náradia, ale aj ako klubové zázemie, dostalo OZ KoZa v Háji do užívania uzamykateľné priestory na prízemí bytového domu Hrobákova 13 po odsúhlasení väčšinou vlastníkov bytov, čo zároveň nepriamo manifestuje podporu obyvateľov bytového domu s týmto projektom.  **Oplotenie**  Plot z pletivových dielcov vo výške 125 cm bude ohraničovať priestory komunitnej záhrady. Ukotvenie stĺpikov bude v betóne. Vstup do areálu bude cez dvojkrídlovú uzamykateľnú bráničku.  **Prevádzka**  Prevádzkový poriadok bude zverejnený pri vstupnej bráne, záhrada sa bude mimo prevádzkových hodín uzamykať a kľúče bude mať k dispozícii uvedená kontaktná osoba.  **Mobiliár**  Mobiliár záhrady budú tvoriť drevené lavičky osadené na pôvodných miestach ihriska a posedenie s pergolou z prírodných materiálov umiestnené na protiľahlej strane oproti vstupu do záhrady. |
| **Súlad projektu s aktuálnymi lokálnymi strategickými iniciatívami** | Vybudovanie komunitnej záhrady je v súlade s **Koncepciou pešieho pohybu Petržalka – Háje (2017)** – rieši problémy na úrovni priestoru (foto pozemku str.34) a na úrovni detailu (str-35) , v súlade s optimalizáciou priestoru Promenáda Hrobákova str.37.  <https://www.petrzalka.sk/wp-content/uploads/2017/06/Pesie-Trasy_HAJE_2017_TLAC.pdf> |

**IV. HARMONOGRAM**

|  |  |
| --- | --- |
| **Začiatok** | Jeseň 2018 |
| **Priebeh** | I. fáza – 2018/2019 fyzické vybudovanie komunitnej záhrady  II. fáza – 2019 prvá sezóna na rozbehnutie so záhonmi pre 10 rodín  III. fáza – 2020 a ďalej – pokračujúce sezóny rozšírené o záhony a aktivity podľa záujmu a kapacít komunity, zdieľanie modelu a skúseností so širšou verejnosťou |
| **Ukončenie** | 1. Nepredpokladá sa 2. Ukončenie nájmu zo strany prenajímateľov pozemku |

**V. FINANCOVANIE**

|  |  |
| --- | --- |
| **Rozpočet/Výdavky** | Oplotenie, nádrže na vodu a hadice, kompostéry, mobiliár – 2500 EUR  Materiál na vybudovanie záhonov a výsadbu – 500 EUR  Administratíva a propagácia – 300 EUR  Technická miestnosť a náradie – 200 EUR |
| **Príjmy** | Granty, sponzori, participatívny rozpočet samospráv, členské poplatky OZ |
| **Iné** | Nákup sadeníc do záhonov na náklady členov OZ  Zabezpečenie materiálu (zemina, europalety) cez darcovské skupiny na sociálnych sieťach a bazároch. |

**VI. RIZIKÁ A UDRŽITEĽNOSŤ PROJEKTU**

|  |  |
| --- | --- |
| **Vonkajšie** | **Neschválenie, prípadne nepredĺženie nájmu** – opakované prepracovanie projektu a jeho aktívne propagovanie na samospráve.  **Vandalizmus a krádež** úrody/mobiliáru – oplotenie záhrady, zamykanie záhrady v mimoprevádzkových hodinách, monitorovanie aktivít na pozemku členmi OZ, spolupráca s mestskou políciou.  **Počasie** (sucho, záplavové dažde a smršť) – polievanie v rámci možností, zákaz kladenia ohňa v areáli záhrady, pevne ukotvené oplotenie i mobiliár, bezpečne uschované náradie.  **Neúroda a záhradkárske choroby** – používanie len ekologických opatrení na ochranu rastlín/úrody ako aj výlučne ekologické ošetrenie napadnutých rastlín/úrody. |
| **Vnútorné** | **Negatívne ohlasy od niektorých obyvateľov okolitých domov** (hluk, lákadlo pre bezdomovcov, kompostovisko priláka potkanov) – trpezlivou a otvorenou komunikáciou vyvrátiť obavy, prípadne uznať opodstatnenosť námietok a zabezpečiť nápravu.  **Nedostatok financií** – realistické plánovanie a efektívne hospodárenie, aktívny fundraising, revízia rozpočtu a členských poplatkov.  **Zanedbávanie starostlivosti** o záhony, prípadne údržbu záhrady – identifikácia a priateľské riešenie príčin, pri neriešení ošetrené v stanovách OZ.  **Nesprávne kompostovanie** a dôsledky – dôsledné poučenie, vizuálne inštrukcie na kompostéroch, pravidelné premiešavanie (kontrola), umiestnenie kompostérov do tieňa, prípadné zavlažovanie, prevzdušnenie, zamiešanie potrebných zložiek či dodatočné prekrytie kompostéra. |

**VII. PRÍLOHY**

|  |
| --- |
| 1. Výkres |
| 2. Sprievodná správa |
| 3. Mapa |
| 4. Fotodokumentácia |
| 5. Výpis z registra občianskych združení |

V Bratislave, 9.septembra 2018

Branislav Vöröš,

KoZa v Háji, Predseda OZ